Къалъхур нэхъыбэщ
ЗАГС-м Бахъсэн щIыналъэм щиIэ къудамэм щыгъуазэ дызэрищIамкIэ, 2015 гъэм елъытауэ гъэ кIуам сабий 35-кIэ нэхъыбэ къалъхуащ. Нэгъабэ щIалэу 660-рэ, хъыджэбзу 610-рэ къахэхъуащ.
Унагъуэ 404-м — япэ, 473-м етIуанэ бын ягъуэтащ, 238-м бын ещанэ яIэщ, 85-м — еплIанэ. Етхуанэ, еханэ сабийм тегушхуар унагъуэ 24-рэщ. Зы унагъуэм бын еянэ къыхэхъуащ. ЗэтIолъхуэныкъуэ цIыкIуитI унагъуэ 13-м ягъуэтащ.
ЩIалэ цIыкIухэм цIэ щыфIащым, адэ-анэхэм нобэрейхэри пасэрейхэри зэхуэдэу къыхахащ. Абыхэм ящыщщ Ибрэхьим, Къантемыр, Дамир, Алан, Идар, Сэлим цIэхэр. Елъхъуэт, Яшир, Ридадэ, Саир зыфIащаи щыIэщ. Хъыджэбз цIыкIухэм нэхъыбэу фIащащ Аишэ, Аделинэ, Элинэ, Iэминэ. Франческэ, Хъэятхъан, Тасним фIэзыщаи къахэкIащ.
ЦIыху 569-рэ унагъуэу тIысыжащ гъэ кIуам. Ар 2015 гъэм елъытауэ 46-кIэ нэхъ мащIэщ. Унагъуэ зыухуахэм я ныбжьыр къапщтэмэ, хъыджэбзхэр илъэс 18 — 24-м (цIыху 338-рэ), щIалэхэр илъэс 25 — 34-м (цIыху 309) итщ.
Хамэ къэралхэм щыщ къэзышаи, дэкIуаи щIыналъэм щыIэщ. Ахэр цIыху 16 мэхъу.
Нэгъабэ унагъуэ 212-рэ къутэжащ, ар 2015 гъэм елъытауэ унагъуи 8-кIэ нэхъ мащIэщ.
БлэкIа илъэсым цIыху 571-рэ дунейм ехыжащ, ар 2015 гъэм нэхърэ цIыху 31-кIэ нэхъыбэщ.
Чылар Аринэ,
Бахъсэн район администрацэм
и пресс-IуэхущIапIэ.
